Спортым хуищI гулъытэм папщIэ диплом
Къэбэрдей-Балъкъэр Республикэм и Iэтащхьэ Къанокъуэ Арсен къратащ «IэпщэрыбанэмкIэ Азием и чемпионат зэIуха егъэкIуэкIыным къаруушхуэ зэрырихьэлIам папщIэ» дипломыр. Зэхьэзэхуэр къыщызэIуахым къызэхуэсахэм абыкIэ хъыбар яригъэщIащ IэпщэрыбанэмкIэ дунейпсо федерацэм и президент Астахов Сергей.
Федерацэм и унафэщIым апхуэдэу пщIэшхуэ хуищIащ Къэбэрдей-Балъкъэрым япэ дыдэу щрагъэкIуэкI мы зэхьэзэхуэр къызэрызэрагъэпэща щIыкIэм. Астахов Сергей зэрыжиIамкIэ, чемпионатыр езыгъэкIуэкIыну хуейхэм яхэтащ Къэзахъстанымрэ Узбекистанымрэ.
«Мы щIыпIэм зэхьэзэхуэр къыщызэгъэпэщыпхъэу зэрыщытыр дэ къыдгурыIуащ Къэбэрдей-Балъкъэрым и Iэтащхьэ Къанокъуэ Арсен дыхуэза икIи республикэм спортым, хэхауэ къапщтэмэ — Iэпщэрыбанэм, зэрызыщиужьыр тлъэгъуа иужь. Псалъэм къыдэкIуэу жысIэнщи, дунейпсо зэпеуэхэр къызэгъэпэщыным лэжьыгъэшхуэ ехьэлIэн зэрыхуейм къыдэкIуэу ахъшэфIи токIуадэ. Ауэ арыншауэ спортым и зы лIэужьыгъуэми иджыпсту зыпхуегъэужьынукъым, дунейпсо утыкуми ехъулIэныгъэхэр къыщыпхьыфынукъым. Фи щIыналъэм и унафэщIхэм ар фIыуэ къагуроIуэ икIи спортым зегъэужьыным йогугъу», — жиIащ Астахов Сергей.
КъБР-м и Iэтащхьэмрэ
Правительствэмрэ я пресс-IуэхущIапIэ.
